Heath Ledger

Heathcliff Andrew Ledger (laiemalt tuntud kui Heath Ledger; 4. aprill 1979 Perth, Lääne-Austraalia osariik, Austraalia – 22. jaanuar 2008 New York) oli Austraalia meesfilminäitleja.

Lapsepõlv ja varane noorus

Iiri ja šoti juurtega Heath sündis ning kasvas üles Lääne-Austraalias Kim ja Sally Ledgeri perekonnas. Tema ja ta õde Kate olevat väidetavalt saanud nimed inglise kirjaniku Emily Brontë teose "Vihurimäe" peategelaste järgi.
Heath õppis keskkoolis teatrikallakuga klassis, kuid 17-aastasena lahkus koolist ja suundus koos sõbra Trevor DiCarlo'ga Sydney'sse, kus tal õnnestus samal aastal saada esimene tähtsusetu roll väikese eelarvega filmis "Blackrock".

Filmikarjäär

Läbimurdeks suuremate filmide juurde osutus sünnilinnas Perthis filmitud telesari "Sweat", kus ta kehastas homoseksuaalset jalgratturit Snowy Bowlesi. 1997 tegi Ledger väikese rolli Eestiski tuntud seriaalis "Kodus ja võõrsil" ("Home and Away"), mängides surfer Scott Irwinit.
Rahvusvahelise tuntuse tõi Ledgerile Patrick Verona roll 1999. aastal valminud ameerika romantilises komöödias "10 Things I Hate About You", mis on William Shakespeare'i näidendi "Tõrksa taltsutus" kaasajale kohandatud versioon.
Sellest ajast alates on ta mänginud väga erinevaid rolle eritasemelistes filmides. Kindlasti väärib esiletõstmist osatäitmine Roland Emmerichi lavastatud Ameerika iseseisvussõda käsitlevas ajaloolises draamas "Patrioot" ("The Patriot") ja Marc Forsteri lavastatud romantilises draamas "Koletise ball" ("Monster's Ball").
Samal ajal on Ledgerit kritiseeritud nimirolli eest 2003 linastunud filmis "Ned Kelly", mis rääkis Austraalia 19. sajandi tuntuimast lindpriist. Ka samal aastal vaatajateni jõudnud religioosses müsteeriumis "Ordu" ("The Order") osalemist on peetud suhteliselt ebaõnnestunud rollivalikuks.
2004 pidi ta mängima nimiosa Oliver Stone'i filmis "Alexander", kuid kaotas rolli konkurentsis Colin Farrellile.
Heath Ledgeri tugevaimaks näitlejatööks on hinnatud homoseksuaalse kauboi Ennis Del Mari rolli 2005. aastal Ang Lee lavastatud romantilises draamas "Brokebacki mägi" ("Brokeback Mountain"). Selle osatäitmisega kandideeris ta 2006. aastal filmiauhinnale Oscar parima meespeaosalise kategoorias, kuid kaotas Philip Seymour Hoffmanile. Ledgeri võidu korral oleks temast saanud noorim selles kategoorias Oscari võitnud näitleja.
Aastal 2006 mängis ta Dani roll narkosõltuvuse probleeme käsitlevas Austraalia filmis "Candy". Aastal 2007 linastus lauljast Bob Dylanist jutustav film "I'm Not There", kus Heath Ledger on üks paljudest näitlejatest, kes kehastavad eri nimede all laulja erinevaid tahke ja eluperioode. 31. juulil 2006 kinnitas Ledger, et ta mängib Jokkeri rolli 2008. aastal linastuvas filmis "The Dark Knight", mis on järg filmile "Batman Begins" (2005).

Surm

22. jaanuaril 2008 leiti 28-aastane näitleja surnuna oma Manhattani korterist. Tema surnukeha avastas massöör Diana Wolozin, kes saabus kohaliku aja järgi kell 14.45 ja leidis veerand tundi hiljem Ledgeri voodist elutult lebamas. Arvates esialgu, et näitleja magab, püüdis ta teda äratada; kui see ei õnnestunud, helistas ta kell 15.26 kiirabisse. Kohale saabunud parameedikud kuulutasid Heath Ledgeri surnuks kell 15.36.
Surma põhjusena kahtlustati kohe retseptiravimite üledoosi, kuid esialgsel lahkamisel surma täpne põhjus ei selgunud. 6. veebruaril 2008 avaldatud ametliku lahkamisaruande kohaselt oli Ledgeri surm õnnetusjuhtum, mille põhjustas kuue erineva retseptiravimi üheaegse tarbimise tõttu tekkinud mürgitus. Ravimite seas olid laialdaselt levinud valuvaigisti Oxycontin ning ärevushäirete ja unetuse raviks kasutatavad preparaadid Valium ja Xanax.

Isiklikku

Heath Ledger oli kihlatud näitlejanna Michelle Williamsiga, kellega ta tutvus 2004. aastal filmi "Brokebacki mägi" võtete ajal. Williams mängib selles filmis Ledgeri tegelaskuju Ennis Del Mari abikaasat Almat. Heath Ledgeri ja Michelle Williamsi ainus laps Matilda Rose Ledger sündis 28. oktoobril 2005. Ledgeri ja Williamsi suhe lõppes suvel 2007.
Tema varasemate naistuttavate hulka kuulusid tuntud näitlejannad Heather Graham ja Naomi Watts.